Saya mau tau Géologi dari Gunung Sangay. Jelaskan dalam bahasa jawa

Sangay ngrembaka ana sajroning telung kala mangsa kang béda. Pérangan tuwa dhéwé iku kabentuk antarané 500.000 nganti 250.000 taun kepungkur kang binuktèkaké manawa sebaran material kang kawiyak mangétan kanthi dhuwur 4.000 m (13.120 ft). Pérangan Sangay kang sapisanan iki katengeran déning geger pepunthukan sékundhèr kang dhiamèteré udakara 15-16 km (9-10 mil) kalawan pucak kang prenahé 2 nganti 3 km ana sisih kidul-wétané. Wujud plengkungan saka sisa-sisa wujud sepisané iku nuduhaké manawa sapérangan gedhé gunung iki tau ambrol, nyawur-nyawuraké material menyang alas ing palemahan cendhèk saceraké gunung, lan njalari sapérangan pager kawah kidulé ambrol banjur mujudaké palemahan kang luwih cendhèk ing lèrèngé. Blok kang kandelé 400 m iki minangka rerupan kang diawètaké saka konstruksi awal Sangay, kadadèn saka brèksi lapis-lapis runtut, ilèn piroklastik, lan lahar. Andhésit asem kalawan silikon dhioksidha sangisoré 60% kang ndhominasi ilèn iki, ananging andhésit kang murni uga bisa katemokaké.

Pérangan kapindho saka gunung Sangay wiwit kabentuk manèh sawisé ambroling pérangan gedhé banjur ngambyaraké pérangan kang sapisanan. Pérangan kapindho iki kabentuk 100.000 nganti 50.000 taun kepungkur. Sisa-sisa saka pérangan kapindho iki akèh-akèhé mapan ana sisih kidul lan wétané pérangan kang kapisan; lan uga ana sawenèh kang ana ing sisih kulon lan lor. Pérangan kapindho iki pinercaya manawa nduwèni pucak kang mendawa saka wétan mangulon, lan uga ambrol  saèmper kaya pérangan kapisan saéngga ndadèkaké longsoran kang ambané 5 km (3 mil) lan dawané 20 km (12 mil).

Sangay kang saiki iku awujud conthong tinutup glètser kanthi dhuwur 5.230 m (17.159 ft) kalawan condhong 35° lan rada miring arah lor-wétan kidul-kulon. Sisih wétané minangka tenger pinggiring alas udan Amazon, lan sosoh kuloné iku palemahan awu vulkanik kang kaukir déning curah udan kang deres saéngga malih dadi ngaré kang jeroné nganti 600 m (1,970 ft). Sangay kang saiki nduwèni pucak kang mujur mangulon lan mangétan kang diwatesi déning telung kawah aktif lan kubah lava. Sangay wus aktif kalawan wujud kang saiki iku awit 14.000 taun lan ngisèni laladan kang ditinggalaké déning pérangan sadurungé, kang luwih cilik saka kekaroné. Sajroning aktivitasé kang wus 500.000 taun, magma plumé iku ora tau ngowahi komposisi utawa uga ora owah kanthi signifikan.

Ing antarané komposisi Andesitik, Sangay iku kagolong kang aktif dhéwé. Palapuran kang wiwitan ngandharaké manawa panjeblugan dipiéling ya iku nalika taun 1628 kang awuné iku nganti tumiba ing Riobamba kang prenahé 50 km (31 mil) saka sisih kidul-kuloné Sangay. Panjeblugan iki uga nutupi padhang sesuketan lan njalari rajakaya padha klingsir. Banjur gunung geni iki njeblug manèh ing taun 1728.